U’hage o.13 rugby wéér kampioenspan | News24
U’hage o.13 rugby wéér kampioenspan
=Die o.13 Uitenhage subunie-rugbyspan het met sewe unies van die OP Kings Rugbyunie afgereken en was die wenners van die 2015 o.13 OP Kings subunie-rugbytoernooi wat by Marlow Landbouskool aangebied is. Foto: VERSKAF
Die talentvolle o.13 Uitenhage subunie-rugbyspan is gekroon as die wenners van die 13de OP Kings o.13 subunie-rugbytoernooi wat onlangs by Marlow Landbouskool buite Cradock aangebied is.
Hulle het in ’n aanskoulike eindstryd met PE Stad afgereken (eindtelling 12-5). Agt subunies van die OP Kings Rugbyunie het aan vanjaar se toernooi deelgeneem.
Die o.13 Uitenhage subunie-rugbyspan het ’n totaal van 158 punte aangeteken (26 drieë) en slegs 12 punte is teen hulle aangeteken.
Volgens Chris van Dalen, bestuurder van die o.13 Uitenhage subuniespan het die span sedert 2008 slegs 1 wedstryd verloor, 35 gewen en 3 gelykop gespeel.
Ses spelers is na die toernooi gekies vir die OP Kings subuniespan. Hulle is Kaylim Cordier (Handhaaf), Morné de Ridder (Hand-haaf), Tristan Erasmus (Frans Conradie), Chesney Rudman (Albertyn), Markus Roos (Albertyn) en Bradley Plaatjies (Innes).
Die o.13 Uitenhage subunie-rugbyspan word afgerig deur Rudolf Smit en Neil Loock en bygestaan deur Chris van Dalen en Mervin Meyer. Die bestuur bedank graag al die borge, ouers en verteenwoordigers vir elkeen se bydrae vir die sukses van die o.13 Uitenhage subunie-rugbyspan